Pasiūlymas TARYBOS SPRENDIMAS kuriuo iš dalies keičiamas Sprendimas 2007/641/EB dėl konsultacijų su Fidžio Salų Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo ir pratęsiamas jo galiojimas /* COM/2012/0460 final - 2012/0225 (NLE) */





AIŠKINAMASIS MEMORANDUMAS 1. Po 2006 m. gruodžio mėn. karinio perversmo vyko konsultacijos pagal peržiūrėto Kotonu susitarimo 96 straipsnį. 2007 m. balandžio mėn. jos buvo baigtos susitarus dėl įsipareigojimų, susijusių su žmogaus teisėmis, demokratijos principais ir teisine valstybe. 2007 m. spalio 1 d. Taryba sprendimu 2007/641/EB nusprendė Fidžiui taikyti tinkamas priemones, kad šalis vykdytų sutartus įsipareigojimus kartu plėtodama vystomąjį bendradarbiavimą. 2. Tačiau 2009 m. balandžio 10 d. Fidžio prezidentas panaikino Konstituciją, nušalino visus teisėjus ir paskelbė, kad rinkimai vyks ne vėliau kaip 2014 m. rugsėjo mėn. Taigi Fidžis vienašališkai pažeidė 2007 m. balandžio mėn. ES duotus pagrindinius įsipareigojimus. Tai įvyko kitą dieną po to, kai Apeliacinis teismas paskelbė, kad karinės vyriausybės paskyrimas po 2006 m. perversmo buvo neteisėtas. Fidžyje taip pat paskelbta nepaprastoji padėtis, o žodžio laisvė labai apribota. 3. Atsižvelgdama į šiuos neigiamus pokyčius, 2009 m. rugsėjo 24 d. Taryba Sprendimu 2009/735/EB nusprendė iki 2010 m. kovo 31 d. pratęsti Sprendimu 2007/641/EB, kuris turėjo netekti galios 2009 m. spalio 1 d., Fidžiui nustatytų tinkamų priemonių taikymo laikotarpį. Kadangi buvo vėluojama įgyvendinti su ES sutartus įsipareigojimus, 2010 m. kovo 29 d. Taryba Sprendimu 2010/208/ES nusprendė pratęsti Sprendimu 2007/641/EB Fidžiui nustatytų tinkamų priemonių taikymo laikotarpį iki 2010 m. spalio 1 d., vėliau 2010 d. rugsėjo 27 d. Sprendimu 2010/589/ES taikymo laikotarpį pratęsė iki 2011 m. kovo 31 d., 2011 m. kovo 31 d. Sprendimu 2011/219/ES – iki 2011 m. rugsėjo 30 d., o 2011 m. rugsėjo 26 d. Sprendimu 2011/637/ES – iki 2012 m. rugsėjo 30 d. 4. 2010 m. gegužės mėn. anuliuota didžioji dalis 2010 m. asignavimų Fidžiui, kurie pagal lydimąsias priemones skiriami buvusio Protokolo dėl cukraus šalims, su sąlyga, kad toliau vykdydamos demokratinį procesą jos daro pažangą; dalis asignavimų atidėta, kad per atstovybę Suvoje būtų suteikta tiesioginė pagalba gyventojams, tiesiogiai priklausantiems nuo cukraus gamybos, siekiant sušvelninti neigiamus socialinius padarinius. 5. Komisijos sprendimu C(2010) 8130 2011–2013 m. laikotarpiui Fidžiui skirta 51,094 mln. EUR orientacinių asignavimų. Dėl 2013 m. asignavimų, skiriamų buvusio Protokolo dėl cukraus šalims, lydimosioms priemonėms, sumažinimo asignavimai Fidžiui sumažinti 2,438 mln. EUR. Bet šių asignavimų (visų arba jų dalies) skyrimas priklausys nuo konsultavimosi proceso pagal Kotonu susitarimo 96 straipsnį (VBP 37 str.) pažangos, jeigu šios pažangos nėra, svarstomos tik socialinio poveikio švelninimo intervencijos priemonės. 6. Atsižvelgdama į nuolatinį socialinių ir ekonominių sąlygų pablogėjimą Fidžyje 2011 m. ES atnaujino tikslinę paramą vystymuisi Fidžiui, kad paremtų pažeidžiamus gyventojus. Ši parama teikiama ne per vyriausybę. 7. Nuo 2012 m. pradžios galima pastebėti tam tikrų teigiamų įvykių: 2012 m. sausio 7 d. panaikinti nepaprastosios padėties potvarkiai, o 2012 m. kovo 9 d. pradėtas politinis procesas, kuriuo siekiama iki 2013 m. kovo mėn. priimti naują konstituciją ir iki 2014 m. rugsėjo mėn. surengus naujus parlamento rinkimus atkurti konstitucinę demokratiją. Tačiau vis dar ribojamos tam tikros žmogaus teisės ir pagrindinės laisvės. 8. Atsižvelgdama į pirmiau išdėstytus argumentus, Europos Sąjunga šiuo metu turėtų pritaikyti ir pratęsti dabartinės politikos ir tinkamų priemonių taikymą. 9. Todėl Komisija siūlo Tarybai iš dalies pakeisti atitinkamas priemones, kad paskatintų Fidžį tęsti demokratijos, teisinės valstybės ir visiškos pagarbos žmogaus teisėms ir pagrindinėms laisvėms atkūrimo darbus, ir pratęsti priemonių taikymo laikotarpį dar 12 mėnesių iki 2013 m. rugsėjo 30 d. 10. ES turėtų toliau nuolat palaikyti dialogą ir politinį bendradarbiavimą su Fidžiu, todėl šį sprendimą reikia nuolat peržiūrėti. 11. Apie šį sprendimą Fidžio laikinajai vyriausybei siūloma pranešti Prezidentui Nailatikau adresuotu raštu, kurio projektas pridėtas prie šio sprendimo, ir jį informuoti, kad a) ES palankiai vertina teigiamus pokyčius Fidžyje siekiant grįžti prie demokratinio valdymo ir ragina imtis tolesnių veiksmų, pirmiausiai susijusių su likusiais žmogaus teisių ir pagrindinių laisvių apribojimais; b) ES toliau laikosi įsipareigojimo palaikyti sustiprintą politinį dialogą pagal Kotonu susitarimo 8 straipsnį, c) rengdama paskesnius sprendimus dėl vystomojo bendradarbiavimo ES ir toliau atsižvelgs į pažangos, padarytos atkuriant konstitucinę tvarką, vertinimą ir laikydamasi šių principų ES norėtų pradėti rengti 11-ojo Europos plėtros fondo (EPF) programavimo procesą ir tinkamu laiku pranešti apie šiame procese nustatytus orientacinius nacionalinius asignavimus, o 11-ojo EPF programavimo dokumentai bus baigiami rengti, pasirašomi ir įgyvendinami bendradarbiaujant su demokratiškai išrinkta vyriausybe ir d) jei bus padaryta pakankama pažanga, peržiūros ir oficialaus dialogo pagal 96 straipsnį, kurie bus surengti sėkmingai užbaigus patikimą, įtraukų ir skaidrų konstitucinį konsultavimosi procesą (tą numatoma padaryti iki 2013 m. kovo mėn.), rezultatas gali būti tolesnė teigiama atitinkamų priemonių peržiūra. 12. Atitinkamų priemonių pakeitimai yra pirma atsargi reakcija į susijusius naujausius įvykius; jais sudaromos galimybės visų pirma pradėti diskusijas dėl 11-ojo EPF programavimo ir pranešti apie 11-ojo EPF orientacinius asignavimus Fidžiui, kai tą bus galima padaryti pagal būtinus sprendimus dėl kito EPF įsteigimo. Galiojančių priemonių esmė lieka nepakitusi. Išvada Atžvelgiant į tai, kas išdėstyta pirmiau, Tarybos prašoma priimti pridedamo Tarybos sprendimo, kuriuo iš dalies keičiamos Fidžio Salų Respublikai numatytos atitinkamos priemonės ir pratęsiamas jų taikymo laikotarpis, pasiūlymo projektą. 2012/0225 (NLE) Pasiūlymas TARYBOS SPRENDIMAS kuriuo iš dalies keičiamas Sprendimas 2007/641/EB dėl konsultacijų su Fidžio Salų Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo ir pratęsiamas jo galiojimas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pasirašytą 2000 m. birželio 23 d. Kotonu[1] ir peržiūrėtą 2010 m. birželio 22 d. Uagadugu (Burkina Fasas)[2], (toliau – Kotonu susitarimas), ypač į jo 96 straipsnį, atsižvelgdama į Taryboje susirinkusių valstybių narių vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti Kotonu susitarimą[3], ypač į jo 3 straipsnį, atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1905/2006, nustatantį vystomojo bendradarbiavimo finansinę priemonę (toliau – Vystomojo bendradarbiavimo priemonė)[4], ypač į jo 37 straipsnį, atsižvelgdama į Europos Komisijos pasiūlymą, kadangi: (1) Tarybos sprendimas 2007/641/EB[5] priimtas siekiant imtis tinkamų priemonių po to, kai pažeistos esminės Kotonu susitarimo 9 straipsnio nuostatos ir nepaisyta Vystomojo bendradarbiavimo priemonės 3 straipsnyje nurodytų vertybių; (2) šios priemonės pratęstos Tarybos sprendimu 2009/735/EB[6], o vėliau Tarybos sprendimais 2010/208/ES[7], 2010/589/ES[8] ir 2011/219/ES[9] ir 2011/637/ES[10], atsižvelgiant į tai, kad Fidžio Respublika ne tik vis dar turi įgyvendinti svarbius įsipareigojimus, susijusius su esminėmis AKR ir ES partnerystės susitarimo ir Vystomojo bendradarbiavimo priemonės nuostatomis, kuriuos ji prisiėmė 2007 m. balandžio mėn. vykusių konsultacijų metu, bet ir būta svarbių neigiamų su šiais įsipareigojimais susijusių pokyčių; (3) tačiau nuo 2012 m. pradžios pastebėta tam tikrų teigiamų veiksmų, kuriais siekiama Fidžyje atkurti demokratiją ir kuriuos reikia pripažinti, todėl reikėtų apsvarstyti galimą grįžimą prie būsimo paramos vystymuisi programavimo; (4) Sprendimas 2007/641/EB nustoja galioti 2012 m. rugsėjo 30 d. Tikslinga atnaujinti jo turinį ir atitinkamai pratęsti jo galiojimą, PRIĖMĖ ŠĮ SPRENDIMĄ: 1 straipsnis Sprendimas 2007/641/EB iš dalies keičiamas taip: (1) 3 straipsnio antra pastraipa pakeičiama taip: „Jis nustoja galioti 2013 m. rugsėjo 30 d. Jis turi būti reguliariai bent kartą per šešis mėnesius peržiūrimas.“ (2) Priedas keičiamas šio sprendimo priedu. 2 straipsnis Šio sprendimo priede pateiktas laiškas adresuojamas Fidžio Respublikai. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas […] PRIEDAS Laiško projektas J.E. Ratu Epeli NAILATIKAU Fidžio Respublikos Prezidentui Suva Fidžio Respublika Gerb. Prezidente, Europos Sąjunga (ES) Kotonu susitarimo 9 straipsnio ir Vystomojo bendradarbiavimo priemonės 3 straipsnio nuostatas laiko labai svarbiomis. AKR ir ES partnerystė grindžiama pagarba žmogaus teisėms, demokratijos principams ir teisinei valstybei, kurie yra esminiai Kotonu susitarimo veiksniai ir mūsų santykių pagrindas. 2006 m. gruodžio 11 d. ES Vadovų Taryba pasmerkė Fidžyje įvykdytą karinį perversmą. Remdamasi Kotonu susitarimo 96 straipsniu ir atsižvelgdama į tai, kad 2006 m. gruodžio 5 d. įvykdytu kariniu perversmu buvo pažeistos esminės jo 9 straipsnio nuostatos, ES pakvietė Fidžį pradėti konsultacijas, kaip numatyta Kotonu susitarime, siekdama nuodugniai išnagrinėti situaciją ir, prireikus, imtis priemonių jai ištaisyti. Oficiali šių konsultacijų dalis prasidėjo Briuselyje 2007 m. balandžio 18 d. ES teigiamai vertino tai, jog tuo metu laikinoji Vyriausybė patvirtino keletą esminių įsipareigojimų, susijusių su žmogaus teisėmis ir pagrindinėmis laisvėmis, pagarba demokratijos principams ir teisinei valstybei, kaip pažymima toliau, ir pasiūlė priemones jiems įgyvendinti. Deja, nuo tada įvyko keletas neigiamų pokyčių, ypač 2009 m. balandžio mėn., o tai reiškia, kad šiuo metu Fidžis pažeidžia nemažai savo įsipareigojimų. Tai ypač susiję su Konstitucijos panaikinimu, ilgam atidėtais parlamento rinkimais ir žmogaus teisių pažeidimais. Nors įgyvendinti įsipareigojimus gerokai vėluojama, dauguma tų įsipareigojimų tebėra labai aktualūs esant dabartinei padėčiai Fidžyje, todėl jie pridedami prie šio laiško. Kadangi Fidžis vienašališkai nusprendė nepaisyti keleto svarbiausių įsipareigojimų, jis prarado vystymuisi skirtų lėšų. Nuo 2012 m. pradžios galima pastebėti tam tikrų teigiamų įvykių: 2012 m. sausio 7 d. panaikinti nepaprastosios padėties potvarkiai, o kovo 9 d. pradėtas politinis procesas, kuriuo siekiama iki 2013 m. kovo mėn. priimti naują konstituciją ir iki 2014 m. rugsėjo mėn. surengus naujus parlamento rinkimus atkurti konstitucinę demokratiją. Tačiau vis dar ribojamos tam tikros žmogaus teisės ir pagrindinės laisvės. Pripažindama šiuos pokyčius ir remdamasi partnerystės dvasia, kuri yra Kotonu susitarimo pagrindas, ES išreiškia savo pasirengimą pradėti naują oficialų dialogą, susijusį su šiais pokyčiais. Tokį dialogą galima numatyti rengiant peržiūrą pagal 96 straipsnį, kuri bus surengta sėkmingai užbaigus patikimą, įtraukų ir skaidrų konstitucinį konsultavimosi procesą (tą numatoma padaryti iki 2013 m. kovo mėn. Atitinkamai, reaguodama į veiksmus, kurių ėmėsi Fidžis, ES nusprendė pratęsti atitinkamų priemonių galiojimą Fidžiui ir iš dalies jas pakeisti, visų pirma leisdama pradėti 11-ojo EPF programavimo diskusijas ir tinkamu laiku išsiųsti pranešimą dėl orientacinių asignavimų Fidžiui. Vėliau numatoma bendradarbiaujant su būsima demokratiškai išrinkta vyriausybe baigti rengti, pasirašyti ir įgyvendinti 11-ojo EPF programavimo dokumentus. Todėl yra itin svarbu, kad laikinoji Vyriausybė įsipareigotų vykdyti įtraukų, patikimą ir skaidrų konstitucinių konsultacijų procesą, palaikyti vidaus politinį dialogą, visų pirma laikytis savo įsipareigojimų dėl žmogaus teisių bei teisinės valstybės ir panaikintų likusius apribojimus. Nors ES pozicija grindžiama Kotonu partnerystės susitarimo pagrindiniais veiksniais ir esminiais jo principais ypač dėl esminės dialogo reikšmės ir abipusių įsipareigojimų vykdymo, pabrėžiama, kad ES nedaro jokių išankstinių išvadų dėl šio dialogo rezultatų. Jeigu numatomos peržiūros ir dialogo rezultatai bus teigiami, ES įsipareigoja toliau teigiamai peržiūrėti šias atitinkamas priemones. Tačiau, jei padėtis Fidžyje nesikeis, jis toliau praras ES plėtrai skirtas lėšas. Pažymėtina, kad ES, rengdama paskesnius sprendimus dėl Fidžio nacionalinės orientacinės programos, susijusią su 11-uoju Europos plėtros fondu, atsižvelgs į tolesnės pažangos, padarytos atkuriant konstitucinę tvarką, vertinimą. Kol oficialus dialogas dar nepradėtas, ES ragina Fidžį tęsti ir aktyviau palaikyti tvirtesnį politinį dialogą. Taikomos tokios atitinkamos priemonės: – gali būti tęsiama humanitarinė pagalba ir tiesioginė parama pilietinei visuomenei ir pažeidžiamiems gyventojams; – buvo leista tęsti jau vykdomą bendradarbiavimo veiklą, visų pirma pagal 8-ojo ir 9-ojo EPF programas; – gali būti vykdoma bendradarbiavimo veikla, kuri padėtų grįžti prie demokratijos ir pagerintų valdymą, išskyrus labai išskirtines aplinkybes; – buvo leista tęsti cukraus reformos 2006 m. lydimųjų priemonių įgyvendinimą. 2007 m. birželio 19 d. Fidžis techniniu lygmeniu pasirašė finansavimo susitarimą. Pažymėtina, kad finansavimo susitarime numatyta sustabdymo sąlyga; – 2007 m. asignavimai cukraus sektoriui lygūs nuliui; – 2008 m. asignavimai cukraus sektoriui paskirti tik gavus įrodymų, kad pasirengimas rinkimams vyksta patikimai, laiku ir laikantis sutartų įsipareigojimų, visų pirma dėl gyventojų surašymo, naujo rinkimų apygardų nustatymo ir rinkimų reformos, laikantis Konstitucijos, taip pat kad imamasi priemonių rinkimų biuro veikimui užtikrinti, įskaitant rinkimų stebėtojo paskyrimą iki 2007 m. rugsėjo 30 d., laikantis Konstitucijos. Šie 2008 m. asignavimai cukraus sektoriui panaikinti 2009 m. gruodžio 31 d.; – 2009 m. asignavimai cukraus sektoriui panaikinti 2009 m. gegužės mėn., nes laikinoji Vyriausybė nusprendė atidėti parlamento rinkimus iki 2014 m. rugsėjo mėn.; – 2010 m. asignavimai panaikinti prieš 2010 m. gegužės 1 d., nes nepadaryta demokratinio proceso kūrimo pažangos; tačiau atsižvelgiant į kritinę cukraus sektoriaus padėtį dalis asignavimų atidėta tiesioginei paramai gyventojams, kurie tiesiogiai priklauso nuo cukraus gamybos, siekiant sušvelninti neigiamus socialinius padarinius. Šias lėšas centralizuotai valdo ES atstovybė Suvoje, o ne Vyriausybė; – gali būti toliau rengiama daugiametė cukraus reformos 2011–2013 m. lydimųjų priemonių orientacinė programa, siekiant ją pasirašyti; – orientacinių asignavimų skyrimas pagal 2011–2013 m. lydimųjų priemonių buvusio Protokolo dėl cukraus šalims daugiametę programą priklausys nuo susitarimo per konsultacijų procesą; jeigu susitarimo nebus pasiekta, bus svarstoma iš šių asignavimų skirti lėšas tik socialinių padarinių švelninimo priemonėms; – galima pradėti rengti 11-ojo EPF programavimą, kad Fidžis galėtų tinkamu laiku būti informuotas apie orientacinius asignavimus; – gali būti svarstoma skirti konkrečią paramą pagrindinių įsipareigojimų įgyvendinimui, visų pirma remiant pasirengimą rinkimams ir (arba) jų organizavimą; – šios priemonės nedaro poveikio regioniniam bendradarbiavimui ir Fidžio dalyvavimui jame; – įsipareigojimų vykdymas bus stebimas vadovaujantis šio laiško priede nurodytomis sąlygomis, tuo tikslu palaikant reguliarų dialogą, veiksmingą bendradarbiavimą su vertinimo ir stebėjimo misijomis ir ataskaitų rengimą. Be to, ES tikisi visiško Fidžio bendradarbiavimo su Ramiojo vandenyno salų forumu, įgyvendinant Pripažintų ekspertų grupės rekomendacijas, patvirtintas 2007 m. kovo 16 d. Užsienio reikalų ministrų forumo posėdyje Vanuatu. Šiomis aplinkybėmis ES palankiai vertina naujausią pažangą, susijusią su ryšių užmezgimu su Ramiojo vandenyno salų forumo ministrų lygmens ryšių palaikymo grupe, kuri buvo suburta stebėti Fidžio pažangą rengiant rinkimus ir grįžtant prie demokratijos. Europos Sąjunga ir toliau atidžiai stebės padėtį Fidžyje. Remiantis Kotonu susitarimo 8 straipsniu, su Fidžiu bus palaikomas tvirtesnis politinis dialogas, siekiant užtikrinti pagarbą žmogaus teisėms, demokratijos atkūrimą ir pagarbą teisinės valstybės principams iki tol, kol abi šalys nuspręs, kad tvirtesniu politiniu dialogu pasiektas jo tikslas. Jei laikinoji vyriausybė sulėtintų arba nutrauktų įsipareigojimų įgyvendinimą, arba šis procesas pasuktų atgal, ES pasilieka teisę iš naujo koreguoti atitinkamas priemones. ES pabrėžia, kad Fidžio privilegijos bendradarbiaujant su ES priklauso nuo Kotonu susitarime įtvirtintų esminių nuostatų ir Vystomojo bendradarbiavimo priemonėje nustatytų principų laikymosi. Kad ES būtų įtikinta, jog laikinoji Vyriausybė yra visiškai pasiruošusi laikytis duotų įsipareigojimų, būtina sparti ir esminė pažanga įgyvendinant sutartus įsipareigojimus. Pagarbiai Priimta Briuselyje Tarybos vardu || Komisijos vardu C. Ashton Vyriausioji įgaliotinė || A. PIEBALGS Komisijos narys Priedo priedas SU FIDŽIO SALŲ RESPUBLIKA SUTARTI ĮSIPAREIGOJIMAI . A. Pagarba demokratijos principams Įsipareigojimas Nr. 1 Laisvi ir sąžiningi parlamento rinkimai turi įvykti per 24 mėnesius nuo 2007 m. kovo 1 d., atsižvelgiant į Ramiojo vandenyno salų forumo sekretoriato paskirtų nepriklausomų vertintojų vertinimo išvadas. Pasirengimas rinkimams ir jų eiga turi būti bendrai stebima, pritaikoma ir prireikus peržiūrima, remiantis bendrai sutartais orientaciniais tikslais. Tam visų pirma būtina, kad: – iki 2007 m. birželio 30 d. laikinoji Vyriausybė priimtų tvarkaraštį, kuriame nustatytų įvairių veiksmų, kurių reikia imtis ruošiantis naujiems parlamento rinkimams, užbaigimo datas; – tvarkaraštyje būtų numatytos gyventojų surašymo, rinkimų apygardų ribų nustatymo ir rinkimų reformos datos, – rinkimų apygardos būtų nustatytos ir rinkimų reforma vykdoma laikantis Konstitucijos; – priemonių rinkimų biuro funkcionavimui užtikrinti, įskaitant rinkimų stebėtojo paskyrimą iki 2007 m. rugsėjo 30 d., būtų imtasi laikantis Konstitucijos; – viceprezidentas būtų paskirtas laikantis Konstitucijos. Įsipareigojimas Nr. 2 Laikinoji Vyriausybė, priimdama svarbias teisėkūros, fiskalinės ar kitų politikos sričių iniciatyvas ir pakeitimus, turės atsižvelgti į konsultacijų su pilietine visuomene ir kitais susijusiais suinteresuotaisiais subjektais rezultatus. B. Teisinė valstybė Įsipareigojimas Nr. 1 Laikinoji Vyriausybė įsipareigoja dėti visas pastangas, kad būtų užkirstas kelias įbauginimo tikslu saugumo institucijų daromiems pareiškimams. Įsipareigojimas Nr. 2 Laikinoji Vyriausybė įsipareigoja laikytis 1997 m. Konstitucijos ir užtikrinti įprastą ir nepriklausomą konstitucinių institucijų, tokių kaip Fidžio žmogaus teisių komisijos, Valstybės tarnybos komisijos, Konstitucinių tarnybų komisijos, veikimą. Turi būti garantuotas esminis Didžiosios vadovų tarybos nepriklausomumas ir užtikrintas jos veikimas. Įsipareigojimas Nr. 3 Turi būti gerbiamas visiškas teismų nepriklausomumas, teismams leidžiama laisvai dirbti, o jų sprendimus turi gerbti visos susijusios šalys, visų pirma: – iki 2007 m. liepos 15 d. laikinoji Vyriausybė turi paskirti tribunolą, remdamasi Konstitucijos 138 skyriaus 3 dalimi; – nuo šiol teisėjai turi būti skiriami ir (arba) atleidžiami griežtai laikantis Konstitucijos nuostatų ir procedūrinių taisyklių, – karinės institucijos, policija arba laikinoji vyriausybė jokia forma negali kištis į teismo darbą ir privalo visiškai gerbti teisininko profesiją. Įsipareigojimas Nr. 4 Visos baudžiamosios su korupcija susijusios bylos turi būti nagrinėjamos tinkamais teisminiais kanalais ir bet kokios kitos įstaigos, kurios gali būti įsteigtos įtariamiems korupcijos atvejams tirti, turi veikti nepažeisdamos Konstitucijos nuostatų. C. Žmogaus teisės ir pagrindinės laisvės Įsipareigojimas Nr. 1 Laikinoji Vyriausybė įsipareigoja imtis visų reikiamų priemonių, kad bet kokie kaltinimai žmogaus teisių pažeidimu būtų tiriami arba nagrinėjami Fidžio Salų Respublikos įstatymais nustatytose instancijose laikantis įstatymais nustatytų procedūrų. Įsipareigojimas Nr. 2 Laikinoji Vyriausybė 2007 m. gegužės mėn. panaikins nepaprastosios padėties potvarkius, jei nebus grėsmės nacionaliniam saugumui, viešajai tvarkai ir saugumui. Įsipareigojimas Nr. 3 Laikinoji Vyriausybė įsipareigoja užtikrinti, kad Fidžio žmogaus teisių komisija galėtų veikti visiškai nepriklausomai ir laikydamasi Konstitucijos. Įsipareigojimas Nr. 4 Užtikrinama pagarba visų formų žodžio ir žiniasklaidos laisvei, kaip numatyta Konstitucijoje. D. Įsipareigojimų vykdymo kontrolė Įsipareigojimas Nr. 1 Laikinoji Vyriausybė įsipareigoja palaikyti nuolatinį dialogą, siekdama sudaryti sąlygas daromai pažangai tikrinti, ir teikti ES institucijoms ir Europos Komisijos tarnyboms ir (arba) jų atstovams galimybę nevaržomai gauti informacijos visais klausimais, susijusiais su žmogaus teisėmis, taikiu demokratijos atkūrimu ir teisine valstybe Fidžyje. Įsipareigojimas Nr. 2 Laikinoji Vyriausybė įsipareigoja visiškai bendradarbiauti su visomis ES misijomis daromai pažangai stebėti ir jai įvertinti. Įsipareigojimas Nr. 3 Laikinoji Vyriausybė nuo 2007 m. birželio 30 d. įsipareigoja kas tris mėnesius siųsti ataskaitas apie pažangą, daromą įgyvendinant esmines Kotonu susitarimo nuostatas ir įsipareigojimus. Pažymėtina, kad tam tikri klausimai gali būti veiksmingai išspręsti tik laikantis pragmatiško požiūrio, atsižvelgiant į šių dienų realijas ir orientuojantis į ateitį. [1] OL L 317, 2000 12 15, p. 3. [2] OL L 287, 2000 11 4, p. 3. [3] OL L 317, 2000 12 15, p. 376. [4] OL L 378, 2006 12 27, p. 41–71. [5] OL L 260, 2007 10 5, p. 15. [6] OL L 262, 2009 10 6, p. 43. [7] OL L 89, 2010 4 9, p. 7. [8] OL L 260, 2010 10 2, p. 10–15. [9] OL L 93, 2011 4 7, p. 2–8. [10] OL L 252, 2011 9 28, p. 1–7.